A BIZOTTSÁG HATÁROZATA
(2008. február 14.)
a szarvasmarha-embriók Közösségbe irányuló behozatalára feljogosított, harmadik országokbeli embriógyűjtő és -előállító munkacsoportok jegyzékének létrehozásáról
(az értesítés a C(2008) 517. számú dokumentummal történt)
(EGT-vonatkozású szöveg)
(2008/155/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvre (1) és különösen annak 8. cikke (1) bekezdésére,
mivel:
(1)
A 89/556/EGK irányelv megállapítja a szarvasmarhafajba tartozó háziállatok friss és mélyhűtött embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételeket.
(2)
A harmadik országokban a szarvasmarha-embriók Közösségbe irányuló exportjára feljogosított embriógyűjtő munkacsoportok jegyzékének megállapításáról szóló, 1992. július 30-i 92/452/EGK bizottsági határozat (2) előírja, hogy a tagállamok harmadik országokból csak az e határozat mellékletében foglalt jegyzékben szereplő embriógyűjtő munkacsoportok által begyűjtött, kezelt és tárolt embriókat hozhatnak be.
(3)
A szarvasmarha-embriók közösségi importjára vonatkozó állat-egészségügyi követelmények és állat-egészségügyi bizonyítványok követelményeinek a megállapításáról, valamint a 2005/217/EK határozat hatályon kívül helyezéséről szóló, 2006. január 4-i 2006/168/EK bizottsági határozat (3) előírja, hogy a tagállamok engedélyezik a szarvasmarhafajba tartozó háziállatok embrióinak behozatalát az említett határozat I. mellékletében felsorolt valamely harmadik országból, a 92/452/EGK határozat mellékletében felsorolt, jóváhagyott embriógyűjtő és -előállító munkacsoportok által.
(4)
Új-Zéland kérelmezte, hogy a 92/452/EGK határozat mellékletének e harmadik országra vonatkozó bejegyzéseiből töröljék az egyik embriógyűjtő munkacsoportot.
(5)
Argentína, Ausztrália, Kanada, Svájc és az Amerikai Egyesült Államok szintén kérelmezte, hogy egyes embriógyűjtő és -előállító munkacsoportok tekintetében módosítsák a 92/452/EGK határozat mellékletében szereplő jegyzéknek az említett harmadik országokra vonatkozó számos bejegyzését. Az említett országok garanciákat nyújtottak arra, hogy a jegyzékbe felvételre kerülő munkacsoportok betartják a 89/556/EGK irányelvben megállapított megfelelő szabályokat. Az e határozat mellékletében felsorolt embriógyűjtő és -előállító munkacsoportok betartják a 89/556/EGK irányelvben az embriók gyűjtésére, feldolgozására, tárolására és szállítására vonatkozóan meghatározott feltételeket. A munkacsoportokat a harmadik országoknak a szóban forgó irányelvben említett illetékes hatóságai engedélyezték.
(6)
A közösségi jogszabályok egyértelműsége érdekében a 92/452/EGK határozatot hatályon kívül kell helyezni, és helyébe e határozat lép.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok csak akkor engedélyezik a szarvasmarhafajba tartozó háziállatok embrióinak harmadik országokból történő behozatalát, ha azokat az e határozat mellékletében felsorolt embriógyűjtő és -előállító munkacsoportok valamelyikében gyűjtötték be, kezelték és tárolták.
2. cikk
A 92/452/EGK határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2008. február 14-én.